Generálna prokuratúra
Slovenskej republiky

Leg/2 41/24/1000
Zbierka služobných predpisov
generálneho prokurátora 
Slovenskej republiky
Por. č. 18/2024

P R Í K A Z

generálneho prokurátora Slovenskej republiky

z 19. marca 2024

o postupe pri uskutočňovaní zahraničných stykov prokurátorov, právnych čakateľov prokuratúry, asistentov prokurátorov a zamestnancov prokuratúry Slovenskej republiky

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1
Predmet úpravy

(1)	Tento príkaz upravuje postup pri plánovaní, schvaľovaní, zabezpečovaní a vyhodnocovaní zahraničných stykov prokurátorov, právnych čakateľov prokuratúry, asistentov prokurátorov a zamestnancov prokuratúry Slovenskej republiky (ďalej len „zamestnanec prokuratúry“).

(2)	Zahraničnými stykmi na účely tohto príkazu sú všetky zahraničné pracovné cesty) alebo zahraničné služobné cesty) vykonané zamestnancom prokuratúry (ďalej len „zahraničná pracovná cesta“), ako aj návštevy predstaviteľov zahraničných inštitúcií a jednotlivcov zo zahraničia na prokuratúre Slovenskej republiky (ďalej len „zahraničná pracovná návšteva“).

Článok 2
Všeobecné ustanovenia

(1)	Zahraničné styky slúžia na zabezpečenie plnenia úloh prokuratúry Slovenskej republiky (ďalej len „prokuratúra“) pri spolupráci so zahraničnými partnermi a medzinárodnými inštitúciami, ktoré súvisia s pôsobnosťou prokuratúry.

(2)	Plnením úloh v rámci zahraničných stykov môže vedúci zamestnanec prokuratúry (ďalej len „vedúci zamestnanec“) poveriť len zamestnanca prokuratúry, ktorý je na ich plnenie dostatočne jazykovo a odborne pripravený.

(3)	Vedúci zamestnanec, ktorý poverí podriadeného zamestnanca prokuratúry plnením úloh v rámci zahraničných stykov, zabezpečí, aby bol na plnenie konkrétnych úloh finančne a materiálne vybavený v súlade s príslušnými predpismi.

(4)	Zamestnanec prokuratúry pri využívaní finančných a materiálnych prostriedkov určených na plnenie úloh v oblasti zahraničných stykov je povinný dodržiavať zásady hospodárnosti, efektívnosti, účinnosti a účelnosti ich využitia.

(5)	Zamestnanec prokuratúry počas zahraničnej pracovnej cesty používa v zahraničí prednostne verejnú hromadnú dopravu. Použitie taxislužby je možné pred 6. hodinou a po 22. hodine, okrem uvedeného času aj v prípade výnimočnej situácie a v iných dôvodných prípadoch, najmä ak by bola ohrozená bezpečnosť zamestnanca prokuratúry alebo majetku zamestnanca prokuratúry, majetku prokuratúry alebo v prípade významného meškania zo strany dopravcu alebo časovej tiesne spôsobenej zmenou programu rokovania. Preplatenie výdavku za taxislužbu sa vykoná po preukázaní vzniku výnimočnej situácie alebo iného dôvodného prípadu a doložení pokladničného dokladu alebo iného dokladu preukazujúceho výdavok zamestnanca prokuratúry, prípadne písomného čestného vyhlásenia, ktoré je súčasťou vyúčtovania zahraničnej pracovnej cesty.

(6)	Ak sa zamestnanec prokuratúry vysielaný na zahraničnú pracovnú cestu dozvie, že aktivita, ktorá bola účelom cesty, sa neuskutoční alebo že došlo k zmene dátumu, miesta alebo iných dôležitých okolností jej konania, oznámi to bezodkladne telefonicky, zaslaním krátkej textovej správy (SMS) alebo elektronickou poštou Kancelárii generálneho prokurátora Slovenskej republiky (ďalej len „kancelária generálneho prokurátora“) prostredníctvom svojho vedúceho zamestnanca. Ak kancelária generálneho prokurátora zabezpečuje leteckú prepravu, zabezpečí zmenu alebo zrušenie letenky a ostatných s tým súvisiacich náležitostí zahraničnej pracovnej cesty.

(7)	Zamestnanec prokuratúry, s výnimkou nepredvídaných okolností, ako sú najmä zdravotné dôvody, poveternostné podmienky, štrajk, bezpečnostná situácia, zmena spôsobená dopravcom alebo organizátorom akcie, ubytovanie nezodpovedajúce bežnému štandardu a podobne, nemôže bez súhlasu toho, kto zahraničnú pracovnú cestu schválil, zmeniť podmienky zahraničnej pracovnej cesty, najmä dátum a čas jej konania vrátane príchodu a odchodu, letu alebo iného spôsobu prepravy, stravovania a ubytovania. Ak počas zahraničnej pracovnej cesty dôjde k nepredvídaným okolnostiam, ktoré majú vplyv na podmienky zahraničnej pracovnej cesty, je zamestnanec prokuratúry povinný požiadať o súhlas so zmenou podmienok prostredníctvom svojho vedúceho zamestnanca alebo kancelárie generálneho prokurátora. Ak objektívne okolnosti zamestnancovi prokuratúry neumožnia, aby sa na zmene podmienok dohodol počas zahraničnej pracovnej cesty, je zamestnanec prokuratúry povinný bezodkladne po ukončení zahraničnej pracovnej cesty oznámiť nepredvídané okolnosti a ich dôsledky vedúcemu zamestnancovi, písomne ich bezodkladne oznámiť kancelárii generálneho prokurátora a spolu s vyúčtovaním a vyjadrením kancelárie generálneho prokurátora k dôvodnosti zmien zahraničnej pracovnej cesty aj ekonomickému odboru Generálnej prokuratúry Slovenskej republiky (ďalej len „ekonomický odbor“).

(8)	Neodôvodnené nenastúpenie na zahraničnú pracovnú cestu alebo nedodržanie určených podmienok s negatívnym ekonomickým dopadom na rozpočet prokuratúry je nehospodárnym, neefektívnym, neúčinným a neúčelným nakladaním s finančnými prostriedkami prokuratúry, za ktoré zodpovedá zamestnanec prokuratúry podľa predpisov o zodpovednosti za škodu.)

(9)	V rámci plnenia úloh v oblasti zahraničných stykov môže zamestnanec prokuratúry prijímať záväzky a prezentovať stanoviská v rozsahu vyplývajúcom z jeho funkcie alebo splnomocnenia udeleného generálnym prokurátorom Slovenskej republiky (ďalej len „generálny prokurátor“) alebo iným vedúcim zamestnancom, ktorý v rámci jeho oprávnení poveril zamestnanca prokuratúry plnením úloh v rámci zahraničných stykov.

(10)	Ak je to potrebné, generálny prokurátor alebo iný vedúci zamestnanec určí účastníkovi zahraničnej pracovnej cesty alebo účastníkovi rokovania so zahraničnou pracovnou návštevou mandát vymedzujúci rozsah jeho oprávnení na rokovaní o príslušnej téme. Ak to účastník zahraničnej pracovnej cesty považuje za potrebné, môže o určenie alebo schválenie mandátu požiadať. Za schválený mandát sa považuje aj pozícia schválená príslušným ministrom, pokiaľ je zamestnanec prokuratúry súčasťou medzirezortnej delegácie, ak generálnym prokurátorom nebol mandát zamestnanca prokuratúry vymedzený.

Článok 3
Plánovanie zahraničných stykov

(1)	Základným plánovacím dokumentom v oblasti zahraničných stykov je Plán zahraničných stykov prokuratúry Slovenskej republiky (ďalej len „plán zahraničných stykov“) na kalendárny rok, ktorý schvaľuje generálny prokurátor.

(2)	Návrhy aktivít v oblasti zahraničných stykov na nasledujúci kalendárny rok predkladajú vedúci organizačných zložiek Generálnej prokuratúry Slovenskej republiky (ďalej len „generálna prokuratúra“) a krajskí prokurátori za nimi riadené zložky prokuratúry medzinárodnému odboru Generálnej prokuratúry Slovenskej republiky (ďalej len „medzinárodný odbor“) do 10. novembra bežného kalendárneho roka.

(3)	Na základe predložených návrhov medzinárodný odbor vypracuje návrh plánu zahraničných stykov na nasledujúci kalendárny rok a predloží ho na vyjadrenie ekonomickému odboru, ktorý sa k nemu vyjadrí do 10 pracovných dní.

(4)	Návrh aktivity obsahuje údaje o účastníkovi, mieste výkonu, termíne, dĺžke trvania a účele zahraničnej pracovnej cesty, o predpokladaných nákladoch spojených s jej realizáciou, forme a spôsobe ich úhrady.

(5)	Medzinárodný odbor predloží návrh plánu zahraničných stykov na nasledujúci kalendárny rok spolu s vyjadrením ekonomického odboru na schválenie generálnemu prokurátorovi do 10. decembra bežného kalendárneho roka.

(6)	Plán zahraničných stykov po jeho schválení generálnym prokurátorom predloží medzinárodný odbor v elektronickej forme odboru informatiky generálnej prokuratúry, ktorý zabezpečí jeho zverejnenie na intranete generálnej prokuratúry.

Článok 4
Schvaľovanie vykonania zahraničných pracovných ciest
a ostatných aktivít v oblasti zahraničných stykov

(1)	Vedúci organizačnej zložky generálnej prokuratúry a krajský prokurátor navrhujú vykonanie zahraničnej pracovnej cesty a ostatných aktivít v oblasti zahraničných stykov v rámci nimi riadených zložiek prokuratúry v súlade s plánom zahraničných stykov. Návrh na zahraničnú pracovnú cestu sa predkladá formou informácie na schválenie generálnemu prokurátorovi v lehote najmenej sedem pracovných dní pred jej začiatkom. Krajský prokurátor predkladá návrh na zahraničnú pracovnú cestu prostredníctvom medzinárodného odboru. Organizačná zložka generálnej prokuratúry predkladá návrh na zahraničnú pracovnú cestu samostatne priamo generálnemu prokurátorovi.

(2)	Zahraničnú pracovnú cestu a ostatné zahraničné styky zamestnancov krajskej prokuratúry schvaľuje krajský prokurátor, ak sú vykonávané formou priameho zahraničného styku krajskej prokuratúry alebo okresnej prokuratúry so zahraničnými partnermi, netrvajú dlhšie ako dva dni, náklady s nimi spojené sú hradené z rozpočtu krajskej prokuratúry a sú uvedené v Pláne zahraničných stykov prokuratúry.

(3)	Žiadosť o schválenie aktivity podľa odseku 2 sa predkladá krajskému prokurátorovi najmenej sedem pracovných dní pred začiatkom aktivity.

(4)	Zahraničnú pracovnú cestu a ostatné zahraničné styky, ktoré vedúci organizačnej zložky generálnej prokuratúry alebo krajský prokurátor navrhujú vykonať inak, ako boli schválené v pláne zahraničných stykov, schvaľuje generálny prokurátor jednotlivo; to neplatí, ak ide o aktivity podľa odseku 2. Žiadosť o schválenie aktivity sa predkladá medzinárodnému odboru najmenej 14 pracovných dní pred začiatkom aktivity. Kópiu (sken) generálnym prokurátorom schválenej žiadosti o vykonanie aktivity predloží (zašle) medzinárodný odbor kancelárii generálneho prokurátora na vedomie.

(5)	Žiadosť o schválenie zahraničnej pracovnej cesty a ostatných zahraničných stykov, ktoré nie sú zahrnuté v pláne zahraničných stykov, sa predkladá najmenej 21 pracovných dní pred začiatkom aktivity medzinárodnému odboru, ktorý požiada ekonomický odbor o stanovisko k zabezpečeniu finančného krytia nákladov tejto aktivity. Ak pozývateľ hradí všetky náklady a generálna prokuratúra len čiastočné náklady stravného a poistenie, medzinárodný odbor žiadosť nepredkladá ekonomickému odboru. Ekonomický odbor predloží stanovisko medzinárodnému odboru do 5 pracovných dní od doručenia žiadosti. Medzinárodný odbor žiadosť spolu so svojím vyjadrením a stanoviskom ekonomického odboru predloží na schválenie generálnemu prokurátorovi, ak je to možné, najmenej 14 pracovných dní pred začiatkom aktivity. Kópiu (sken) generálnym prokurátorom schválenej žiadosti o vykonanie aktivity predloží (zašle) medzinárodný odbor kancelárii generálneho prokurátora na vedomie.

(6)	Vo výnimočných prípadoch, ak nie je možné dodržať lehoty uvedené v odsekoch 1 až 5, sa žiadosť o schválenie aktivity predkladá bezodkladne po získaní informácií potrebných na schválenie zahraničnej pracovnej cesty alebo iných zahraničných stykov.

(7)	Výmena informácií medzi jednotlivými organizačnými zložkami prokuratúry sa pred predložením žiadosti o schválenie aktivity na rozhodnutie generálnemu prokurátorovi vykonáva prostredníctvom elektronickej pošty.

(8)	Ak sa má zahraničná pracovná cesta alebo jej časť uskutočniť s použitím služobného motorového vozidla alebo súkromného motorového vozidla,) súčasťou schválenia zahraničnej pracovnej cesty je aj rozhodnutie o použití vozidla. Ak sa zahraničná pracovná cesta uskutoční s použitím služobného motorového vozidla krajskej prokuratúry, použitie služobného motorového vozidla schvaľuje krajský prokurátor. Použitie služobného motorového vozidla generálnej prokuratúry schvaľuje generálny prokurátor.

Článok 5
Pozývanie zahraničných hostí a schvaľovanie ich prijatia

(1)	Zahraničná pracovná návšteva sa realizuje na pozvanie generálneho prokurátora alebo s jeho súhlasom, na pozvanie námestníka generálneho prokurátora alebo riaditeľa odboru generálnej prokuratúry. Krajský prokurátor je oprávnený na pozvanie zahraničnej pracovnej návštevy realizovanej v rámci priameho styku krajskej prokuratúry alebo okresnej prokuratúry so zahraničnými partnermi, ak návšteva netrvá dlhšie ako dva dni a náklady s ňou spojené sú uhrádzané z rozpočtu krajskej prokuratúry.

(2)	Ak prijatie zahraničnej pracovnej návštevy nie je zahrnuté v pláne zahraničných stykov, jej prijatie môže schváliť len generálny prokurátor s výnimkou
a)	zahraničnej pracovnej návštevy orgánov činných v trestnom konaní v rámci právneho styku s cudzinou (napríklad účasť na dožiadanom úkone trestného konania, v spoločnom vyšetrovacom tíme alebo na konzultáciách), kedy je oprávnený schváliť prijatie zahraničnej pracovnej návštevy príslušný vedúci organizačnej zložky generálnej prokuratúry alebo príslušný krajský prokurátor,
b)	priameho zahraničného styku krajskej prokuratúry alebo okresnej prokuratúry so zahraničnými partnermi, ak návšteva netrvá dlhšie ako dva dni a náklady s ňou spojené sú uhrádzané z rozpočtu príslušnej krajskej prokuratúry, kedy je oprávnený schváliť prijatie zahraničnej pracovnej návštevy príslušný krajský prokurátor.

Článok 6
Zabezpečenie zahraničnej pracovnej cesty

(1)	Zahraničnú pracovnú cestu generálneho prokurátora a námestníkov generálneho prokurátora zabezpečuje kancelária generálneho prokurátora.

(2)	Za obsahové zameranie zahraničnej pracovnej cesty, zabezpečenie podkladových materiálov na rokovanie a ich prípadný preklad do rokovacieho jazyka a za materiálne vybavenie zamestnanca prokuratúry, ktorý cestu vykonáva, zodpovedá jemu nadriadený vedúci organizačnej zložky generálnej prokuratúry alebo krajský prokurátor, ak ide o priamy zahraničný styk podľa čl. 4 ods. 2.

(3)	Za technické zabezpečenie zahraničnej pracovnej cesty (letenky, spracovanie žiadosti o poskytnutie služobného motorového vozidla) vo vzťahu k zamestnancovi generálnej prokuratúry zodpovedá kancelária generálneho prokurátora, vo vzťahu k zamestnancovi krajskej prokuratúry a okresnej prokuratúry zodpovedá oddelenie vnútornej správy krajskej prokuratúry. Ubytovanie a cestovné lístky si zamestnanec prokuratúry zabezpečuje sám alebo v súčinnosti so zastupiteľskými orgánmi Slovenskej republiky v inom štáte alebo s európskou organizáciou alebo medzinárodnou organizáciou, pričom sa prihliada aj na hospodárnosť vynaložených nákladov zahraničnej pracovnej cesty. Za finančné hľadisko aktivity zahraničného styku, náhradu výdavkov súvisiacich so zahraničnou pracovnou cestou) a poistenie zodpovedá ekonomický odbor alebo oddelenie vnútornej správy krajskej prokuratúry.

(4)	Kancelária generálneho prokurátora v súčinnosti s oddelením vnútornej správy príslušnej krajskej prokuratúry zabezpečí letenky.) Určenie vodiča, jeho informovanie a potrebné vybavenie pre zamestnanca krajskej prokuratúry zabezpečí príslušná krajská prokuratúra.

(5)	Po schválení zahraničnej pracovnej cesty podľa čl. 4 zabezpečí vyhotovenie príkazu na zahraničnú pracovnú cestu pre každého zúčastneného zamestnanca generálnej prokuratúry kancelária generálneho prokurátora a pre ostatných zamestnancov prokuratúry organizačné a personálne oddelenie príslušnej krajskej prokuratúry. Ak bolo schválené použitie služobného motorového vozidla, vyhotovenie príkazu na zahraničnú pracovnú cestu zabezpečí príslušná zložka prokuratúry aj pre vodiča. Príkaz na zahraničnú pracovnú cestu sa vyhotoví spravidla najmenej sedem dní pred jej začiatkom.

(6)	Príkaz na zahraničnú pracovnú cestu obsahuje najmä
a)	údaje o vysielajúcej organizácii,
b)	údaje o zamestnancovi prokuratúry, ktorý zahraničnú pracovnú cestu vykoná (meno, priezvisko, titul, funkciu, pracovisko),
c)	dátum schválenia zahraničnej pracovnej cesty,
d)	údaj o tom, ktorý zo zamestnancov prokuratúry je určený ako vedúci delegácie, ak má zahraničnú pracovnú cestu uskutočniť spoločne viacero zamestnancov prokuratúry,
e)	miesto a čas nástupu a ukončenia zahraničnej pracovnej cesty,
f)	údaje o spôsobe dopravy,
g)	údaje o mieste výkonu práce,
h)	údaje o účele zahraničnej pracovnej cesty,
i)	údaje o predpokladaných nákladoch zahraničnej pracovnej cesty (cestovné, stravné, ubytovanie, vreckové, poistenie) s uvedením, ktoré náklady hradí vysielajúca organizácia a aká je ich predpokladaná výška a kto hradí ostatné náklady,
j)	údaj o tom, či zamestnanec prokuratúry žiada o poskytnutie preddavku na zahraničnú pracovnú cestu,
k)	súhlas s vykonaním zahraničnej pracovnej cesty a jej finančným a materiálnym zabezpečením, vyjadrený podpisom vysielaného zamestnanca prokuratúry, podpisom jeho nadriadeného vedúceho organizačnej zložky generálnej prokuratúry alebo krajského prokurátora, podpisom riaditeľa ekonomického odboru alebo vedúceho oddelenia vnútornej správy krajskej prokuratúry.

(7)	Príkaz na zahraničnú pracovnú cestu námestníkov generálneho prokurátora, riaditeľa kancelárie generálneho prokurátora, riaditeľa osobného úradu, vedúceho referátu vnútorného auditu, vedúceho referátu ochrany utajovaných skutočností a krajských prokurátorov schvaľuje generálny prokurátor.

(8)	Vyúčtovanie zahraničnej pracovnej cesty upravuje služobný predpis o postupe pri poskytovaní cestovných náhrad.)

Článok 7
Zabezpečenie prijatia zahraničnej pracovnej návštevy

(1)	Zahraničnú pracovnú návštevu, ktorú pozval alebo vyslovil súhlas so žiadosťou o jej prijatie na prokuratúre generálny prokurátor, organizačne a protokolárne zabezpečuje kancelária generálneho prokurátora.

(2)	Zahraničnú pracovnú návštevu prijímanú na úrovni organizačnej zložky generálnej prokuratúry zabezpečuje kancelária generálneho prokurátora v súčinnosti s vedúcim príslušnej organizačnej zložky generálnej prokuratúry.

(3)	Zahraničnú pracovnú návštevu prijímanú v rámci priameho styku krajských prokuratúr alebo okresných prokuratúr so zahraničnými partnermi podľa čl. 4 ods. 2 zabezpečuje príslušný krajský prokurátor.

Článok 8
Vyhodnocovanie zahraničných stykov

(1)	O vykonaní zahraničnej pracovnej cesty účastník, a ak cestu uskutočnilo spoločne viacero zamestnancov prokuratúry, určený vedúci delegácie, podá písomnú správu generálnemu prokurátorovi do 30 dní od skončenia zahraničnej pracovnej cesty. Túto lehotu možno prekročiť o nevyhnutný čas, ak je obsah správy závislý od obsahu správy vypracúvanej inou inštitúciou alebo ak je potrebné k správe priložiť materiály od inej inštitúcie a bez týchto písomností by správa neposkytla dostatočný prehľad o vykonanej zahraničnej pracovnej ceste.

(2)	Písomnú správu o prijatí zahraničnej pracovnej návštevy podáva generálnemu prokurátorovi do 15 dní od skončenia zahraničnej pracovnej návštevy vedúci organizačnej zložky generálnej prokuratúry alebo príslušný krajský prokurátor alebo okresný prokurátor, ktorý návštevu prijal.

(3)	O vykonaní zahraničnej pracovnej cesty a prijatí zahraničnej pracovnej návštevy v rámci právneho styku s cudzinou (účasť na úkone týkajúcom sa konkrétnej trestnej veci), ktoré nepresiahli rámec konkrétnej veci, vyhotoví účastník namiesto správy o vykonaní zahraničnej pracovnej cesty alebo správy o prijatí zahraničnej pracovnej návštevy úradný záznam do dozorového spisu alebo vecného spisu. Pri vykonaní zahraničnej pracovnej cesty a prijatí zahraničnej pracovnej návštevy v rámci právneho styku s cudzinou zamestnanec prokuratúry o ich výsledku podá písomnú informáciu medzinárodnému odboru a kópiu (sken) informácie predloží (zašle) kancelárii generálneho prokurátora na vedomie.

(4)	Správa o vykonaní zahraničnej pracovnej cesty a správa o prijatí zahraničnej pracovnej návštevy obsahuje najmä
a)	meno, priezvisko, funkciu a pracovisko účastníka (účastníkov),
b)	označenie štátu, do ktorého bola zahraničná pracovná cesta vykonaná alebo z ktorého zahraničná pracovná návšteva pochádzala a partnerského štátneho orgánu alebo medzinárodnej organizácie,
c)	údaje o začiatku a konci aktivity zahraničného styku,
d)	účel cesty alebo návštevy zahraničného styku,
e)	miesto rokovania,
f)	témy a obsah rokovania s uvedením poznatkov, ktoré sú prínosom pre činnosť prokuratúry a návrhov na využitie získaných skúseností,
g)	iné poznatky, ktoré považuje zamestnanec prokuratúry za dôležité alebo zaujímavé a informácie o možnosti a vhodnosti nadväzujúcich kontaktov,
h)	označenie príloh pripájaných k správe,
i)	dátum vyhotovenia správy a podpis všetkých zamestnancov prokuratúry, ktorí sa cesty alebo prijatia zúčastnili.

(5)	Obsahové náležitosti správ zo zahraničných pracovných ciest prokurátorov určuje medzinárodný odbor, ktorý sleduje a vedie ich evidenciu.

Článok 9
Cestovné doklady a víza

(1)	Pasové a vízové formality pri zahraničných pracovných cestách zabezpečuje pre zamestnancov prokuratúry kancelária generálneho prokurátora.

(2)	Kancelária generálneho prokurátora informuje účastníka zahraničnej pracovnej cesty o tom, či je na vykonanie zahraničnej pracovnej cesty potrebné udelenie víza a či sa vyžaduje cestovný pas, prípadne o požadovanej minimálnej dobe jeho platnosti v štáte, do ktorého sa má uskutočniť zahraničná pracovná cesta. V súčinnosti s účastníkom zabezpečí dodržanie lehôt a potrebné prílohy k žiadosti o udelenie víza.

(3)	Účastník zahraničnej pracovnej cesty zodpovedá za potrebnú dobu platnosti cestovného pasu, ak ho má vo vlastnej dispozícii. Ak účastník zahraničnej pracovnej cesty nemá k dispozícii cestovné doklady oprávňujúce uskutočniť zahraničnú pracovnú cestu, bezodkladne túto skutočnosť ohlási kancelárii generálneho prokurátora.

(4)	Ak na vykonanie zahraničnej pracovnej cesty postačuje občiansky preukaz, za jeho platnosť na potrebnú dobu zodpovedá účastník zahraničnej pracovnej cesty.

Článok 10
Záverečné ustanovenie

Zrušuje sa:
Príkaz generálneho prokurátora Slovenskej republiky por. č. 12/2016 z 8. augusta 2016 o postupe pri uskutočňovaní zahraničných stykov prokurátorov, právnych čakateľov prokuratúry, asistentov prokurátorov a zamestnancov prokuratúry Slovenskej republiky v znení príkazu generálneho prokurátora por. č. 2/2019 z 21. júna 2019 a príkazu generálneho prokurátora Slovenskej republiky por. č. 11/2020 z 31. decembra 2020.

Článok 11
Účinnosť

Tento príkaz nadobúda účinnosť  20. marca 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky